BRĪVĪBAS PIEMINEKĻA UN RĪGAS BRĀĻU KAPU PADOMES

2023. gada 2. februārī

Nacionālā kultūras mantojuma pārvalde, Rīga, M. Pils iela 19

**12. sēdes**

**PROTOKOLS**

Sēdē piedalās:

Padomes locekļi: V. Zatlers, J. Dambis, A. Ancāne, A. Kalniņš, Ž. Zvaigzne, D.Bērziņš, M. Stirna, V. Brūzis

Nepiedalās: R. Jansons, J. Šumeiko, J. Lange

Iesniegto jautājumu pārstāvji:

1. jautājums: NKMP – K. Ābele, A. Levinska, I. Marta

Rīgas pašvaldības aģentūra “Rīgas pieminekļu aģentūra” - G. Nāgels, U. Jansone, I.Reča, I. Graudums

2. jautājums: V. Zariņa

Protokolē:

D. Toc-Macāne

Sēdi atklāj pl.14.00

**1.**

**Brīvības pieminekļa un Rīgas Brāļu kapu saglabāšanas, uzturēšanas, izpētes un atjaunošanas programmas 2022. gada atskaites saskaņošana**

(Iesniedzējs: Nacionālā kultūras mantojuma pārvalde)

K. Ābele: Pārvaldē saņemta Rīgas pašvaldības aģentūras “Rīgas pieminekļu aģentūra” (turpmāk – Aģentūra) iesniegtā 2022. gadā piešķirtā finansējuma izlietojuma atskaite, kas pirms sēdes nosūtīta Padomei izvērtēšanai, tāpat nosūtīti arī Pārvaldes Rīgas reģionālās nodaļas apsekošanas akti par finansējuma izlietojumu objektos. Ir iesniegts 2022. gada pārskats par Pārvaldes un Aģentūras noslēgtā līguma finansējuma apguvi. Kopā no valsts budžeta tika piešķirti 597 129 euro, pēc atskaišu datiem – apgūti 525 479 euro. Šī gada janvārī saņemta informācija, ka šogad vēl tiks apgūti 18 910 euro. Savukārt ieekonomētie līdzekļi 46 932 euro apmērā ir Aģentūras rīcībā, lai nodrošinātu Brīvības pieminekļa un Rīgas Brāļu kapu apsaimniekošanu pirmajos trīs mēnešos. Šobrīd ar Aģentūru apsaimniekošanas līgums ir pagarināts līdz 31.03.2023, līdz brīdim, kad tiks pieņemts valsts budžets un būs Ministru kabineta rīkojums par apsaimniekošanu nākamajam periodam. Pēc tam tiks slēgts nākamais līgums.

Ja ir papildus jautājumi, sēdē piedalās arī Aģentūras un Pārvaldes Rīgas reģionālās nodaļas pārstāvji.

V. Zatlers dod vārdu G. Nāgelam ar lūgumu informēt Padomi, kā Aģentūrai kopumā veicies ar iepriekšējā gada finansējuma apguvi, un, iespējams, ierosinājumiem nākamajam periodam - šis ir bijis pirmais gads, kad objektiem piešķirts valsts budžeta finansējums lielā apjomā.

G. Nāgels iepazīstina Padomi ar Aģentūras Brīvības pieminekļa un Rīgas Brāļu kapu nodaļas vadītāju Unu Jansoni.

Par finansējumu – kopumā paveikts viss, ko Aģentūra sākotnēji solījusi. Radušies atsevišķi ietaupījumi, jo iepirkumos piedāvātas zemākas izmaksas projektēšanai, piemēram, ūdensapgādes un kanalizācijas risinājumiem, un videonovērošanai. Ņemot vērā, ka deleģēšanas līgums tika noslēgts šī gada februārī, janvāra izdevumi segti no pašvaldības budžeta.

Pie izaicinājumiem jāatzīmē, ka Aģentūra vienlaicīgi ir pašvaldības iestāde un saskaņā ar līgumu šobrīd apgūst valsts budžeta finansējumu – jāievēro abu pušu prasības par atskaitēm u.c. Tāpat jāatzīmē grūtības piesaistīt kvalificētus speciālistus restaurācijas darbiem, kas tiek risināts kā ārpakalpojums, un atsaucība nav liela. Šogad ir paredzēta papildus štata vieta restauratoram. Grūtības radīja arī visu izmaksu kāpums saistībā ar notikumiem Ukrainā. Izmaksas, kas ir prognozētas atsevišķiem izdevumiem nākotnē, visticamāk, nebūs pietiekamas. Kad tiks apstiprināts 2023. gada valsts budžets, atkārtoti jāvērtē pieteikto aktivitāšu izmaksas.

V. Zatlers: Vai Aģentūrai ir ieviests pārskatāms mehānisms situācijām, kad finansējums paliek pāri vai tā pietrūkst?

G. Nāgels: Līdz šim tas nav ieviests.

V. Zatlers rosina ieviest, lai novērstu iespējamās neskaidrības par finanšu izlietojumu, ja tādas rodas.

J. Dambis, komentējot Aģentūras darbību kā pašvaldības institūcijai ar valsts piešķirtu finansējumu, ko papildus uzrauga Pārvalde un Padome – to var veiksmīgi sabalansēt, visiem sekojot līdzi, kas notiek šajos valstij svarīgajos objektos. Ja atskatāmies uz pagājušo gadu, to var uzskatīt par iesildīšanās periodu – ar mēģinājumiem uzsākt darbus un, iespējams, sastopoties ar kādiem sarežģījumiem. Tas, ko Pārvalde nākotnē vēlētos sagaidīt – lielāku Aģentūras aktivitāti, ieinteresētību. Ja rodas sarežģījumi, uzreiz uzsākt dialogu ar Pārvaldi vai Padomi, kopā vienojoties par iespējamajiem risinājumiem. Finansējuma piesaistē 2022. gadu var uzskatīt par ļoti veiksmīgu, jo piešķirtais valsts finansējums Brīvības pieminekļa un Rīgas Brāļu kapu apsaimniekošanai ir lielāks nekā sākotnēji cerēts.

Par Aģentūras norādītajām grūtībām ar ārpakalpojumiem – ar šo problēmu saskaras visi. Tas ir atkarīgs gan no tā, kādā veidā iepirkumu konkursi tiek izsludināti, cik savlaicīgi tas tiek darīts, gan no darbu prestiža – iespējams, kaut vai kampaņas veidā jāvērš uzmanība, ka darbs valstij tik nozīmīgos objektos ir ieguvums.

Aicinājums nākamās atskaites iesniegt plašākas, izvērstākas, kas liecinātu par veiksmīgi izpildītiem darbiem, ar ko kultūras mantojuma nozare varētu lepoties.

V. Zatlers atgādina par iepriekšējās sēdes izskanējušo jautājumu par Rīgas Brāļu kapu drošību. Kā tas tiek risināts?

G. Nāgels: 2023. gada finansējuma ietvaros paredzēta profesionāla apsardze. Videonovērošanas sistēmas izstrāde ir procesā.

A. Ancāne: Būtu nepieciešams komentārs par apsaimniekošanas programmas sadaļu – Rīgas Brāļu kapu teritorijas seguma restaurācijas projekta izstrāde. Tam ir paredzēts apjomīgs finansējums. Kas ir iekļauts šajā projektā?

I. Graudums: Projektā iekļauta visa Rīgas Brāļu kapu teritorija – celiņu, laukumu segumi, apmales, mozaīkas segumi pie vārtiem u.c. Projekta realizācijas izmaksas 1 700 000 euro. Paredzētas trīs projekta kārtas. Projektam šobrīd jau ir jābūt iesniegtam saskaņošanai Pārvaldē un Rīgas pilsētas būvvaldē.

V. Zatlers: Cik gados plānots realizēt šos darbus?

Vērš uzmanību, ka gada ietvaros vienas kārtas izmaksas pārsniedz visu pieejamo budžetu.

Padome aicina precizēt projekta realizācijas kārtas, samērojot ar pieejamo budžetu un vienojoties ar skaņojošajām institūcijām.

**Padome balso par:**

Saskaņot Brīvības pieminekļa un Rīgas Brāļu kapu saglabāšanas, uzturēšanas, izpētes un atjaunošanas programmas 2022. gada atskaiti.

Par: 8 (V. Zatlers, J. Dambis, A. Ancāne, A. Kalniņš, Ž. Zvaigzne, M. Stirna, D. Bērziņš, V.Brūzis)

Pret: 0

Atturas: 0

**Padomes lēmums:**

Saskaņot Brīvības pieminekļa un Rīgas Brāļu kapu saglabāšanas, uzturēšanas, izpētes un atjaunošanas programmas 2022. gada atskaiti.

**2.**

**Piemiņas plākšņu izvietošana Rīgas Brāļu kapos**

(Iesniedzējs: V. Zariņa)

V. Zariņa: Iesniegums ir par sabiedrības grupas iniciatīvu Rīgas Brāļu kapos izvietot piemiņas plāksnes bijušajiem Rīgas domniekiem - represētajiem Lāčplēša Kara ordeņa kavalieriem Fr.Briedim, H. Celmiņam, J. Greblem, M. Ozolam, kuri ar savu nacionālo nostāju, drosmi

I Pasaules kara frontēs, Latvijas Neatkarības karā, ar pašaizliedzīgu darbu Latvijas valsts veidošanas un attīstības procesā pelnījuši piemiņas saglabāšanu. Iecerei diemžēl vairākkārt saņemts pašvaldības institūciju atteikums.

(Seko izvērsts stāstījums par iesniegumā minēto Lāčplēša Kara ordeņa kavalieru dzīves gājumu un pamatojumu nepieciešamībai tos atsevišķi godināt Rīgas Brāļu kapos. Pamatojuma dokumentācija iepriekš nosūtīta Padomei informācijai.)

V. Zatlers dod vārdu Aģentūras pārstāvjiem.

G. Nāgels: Šis iesniegums savulaik izvērtēts Aģentūrā, viedoklis lūgts virknei institūciju – Pārvaldei, Rīgas pieminekļu padomei, Brāļu kapu komitejai u.c. Apkopojot atbildes, konstatēts, ka iecere tiek vērtēta noraidoši, pamatojot, ka Rīgas Brāļu kapos netiek uzstādītas atsevišķas piemiņas plāksnes – visi Lāčplēša Kara ordeņa kavalieri ir atzīmēti Rīgas Brāļu kapu depozitārijā. Jautājums tika pārrunāts arī ar Rīgas mēru, rosinot piemiņas plāksni izvietot Rīgas domes telpās Rātslaukumā 1, Rīgā, kas būtu piemērotākā vieta bijušo domnieku piemiņai.

G. Nāgels atstāj sanāksmi.

V. Zatlers: Padome konceptuāli atbalsta ideju par piemiņas plāksnes izveidošanu, bet norāda, ka Rīgas Brāļu kapi primāri ir apbedījuma vieta. Lāčplēša Kara ordeņa kavalieri tur joprojām arī tiek pārapbedīti.

Piekrīt viedoklim, ka atsevišķa piemiņas vieta ar iegravētiem Lāčplēša Kara ordeņa kavalieru vārdiem un uzvārdiem jau ir depozitārijā.

V. Zariņa vērš uzmanību, ka depozitārijos ir apgrūtināta piekļuve, un par to nav uzskatāmas informācijas.

D. Bērziņš informē, ka savulaik ar Austrālijas latviešu finansiālu atbalstu 1. depozitārijs izveidots par Lāčplēša kara ordeņa kavalieru piemiņas vietu, kur iegravēti visu kavalieru vārdi, uzvārdi, dzimšanas un miršanas gada skaitļi, nešķirojot pēc tautības, dienesta pakāpes, vēlāku laiku nopelniem u.c. Piekrīt, ka informācija ir lakoniska, bet lielāku plākšņu izvietošana, atkārtojot jau iegravēto informāciju, nebūtu lietderīga. Iesniegumā minēto personu nopelnu dēļ piemiņas plāksne ar izvērstāku vēstījumu noteikti iederētos Rīgas domes ēkā.

J. Dambis: Padomei uz šo jautājumu būtu jāskatās pēc būtības. Iniciatīva ir uzklausāma un novērtējama, un jāskatās, kā atrast iespējami labāko risinājumu.

Ierosina pieņemt lēmumu – atbalstīt Lāčplēša Kara ordeņa kavalieru Fr. Brieža, H. Celmiņa, J.Grebles, M. Ozola piemiņas iemūžināšanu un lūgt Rīgas domes atbildīgajām institūcijām atrast piemērotāko vietu piemiņas plākšņu izvietošanai.

V. Zariņa informē, ka ir apkopota informācija par 44 Lāčplēša Kara ordeņa kavalieriem, kam ir saistība ar darbību Rīgas pašvaldības institūcijās.

V. Zatlers un J. Dambis iesniedzēju aicina ietvert apkopoto informāciju priekšlikumā Rīgas domes atbildīgajām institūcijām.

**Padome balso par**: Atbalstīt Lāčplēša Kara ordeņa kavalieru Fr. Brieža, H. Celmiņa, J. Grebles, M. Ozola u.c. pašvaldības darbinieku piemiņas iemūžināšanu un lūgt Rīgas domes atbildīgajām institūcijām atrast piemērotāko vietu piemiņas plākšņu izvietošanai.

Par: 8 (V. Zatlers, J. Dambis, A. Ancāne, A. Kalniņš, Ž. Zvaigzne, M. Stirna, D. Bērziņš, V. Brūzis)

Pret: 0

Atturas: 0

**Padomes lēmums:**

Atbalstīt Lāčplēša Kara ordeņa kavalieru Fr. Brieža, H. Celmiņa, J. Grebles, M. Ozola u.c. pašvaldības darbinieku piemiņas iemūžināšanu un lūgt Rīgas domes atbildīgajām institūcijām atrast piemērotāko vietu piemiņas plākšņu izvietošanai.

**3.**

**Citi jautājumi**

V. Zatlers: Kādā stadijā šobrīd ir Brīvības pieminekļa un Rīgas Brāļu kapu īpašumtiesību jautājums?

J. Dambis: Nav izdevusies sākotnējā iecere atrisināt jautājumu par zemes zem Brīvības pieminekļa un Rīgas Brāļu kapiem nodošanu valsts īpašumā līdz 31.12.2022. Ne Aizsardzības ministrija, ne Finanšu ministrija nav bijušas gatavas uzņemties šo divu nacionāli tik nozīmīgo objektu īpašumtiesības. Šobrīd Kultūras ministrija ir uzņēmusies iniciatīvu, lai gan tas īsti neatbilst valstij piederošo īpašumu pārvaldīšanas principiem – Kultūras ministrijas īpašumu pārvaldība – arī visas kultūras būves - ir valsts akciju sabiedrības “Valsts nekustamie īpašumi” (turpmāk – VNĪ) pārziņā, kas ir Finanšu ministrijas uzraudzībā.

Brīvības pieminekļa un Rīgas Brāļu kapu īpašumtiesības būs izņēmuma gadījums. Ir ierosināti grozījumi Brīvības pieminekļa un Rīgas Brāļu kapu likumā, nosakot citu termiņu uzdevuma izpildei, kā arī, iespējams, jau likumā nosakot objektu valdītāju.

Pārvaldei uzdots risināt īpašumtiesību jautājumu, bet to šobrīd nav iespējams virzīt juridiski – piemēram, nevar izstrādāt zemes robežplānu, jo to ir tiesīgs pasūtīt tikai īpašnieks vai valdītājs.

Šobrīd notiek darbs ministru līmenī. Ir cerība, ka tuvākajā laikā, papildus iesaistoties LR Saeimas Juridiskajam birojam, situācija varētu virzīties uz atrisinājumu. Saeimas deputāti gan ir pieprasījuši Finanšu ministrijai sniegt informāciju, kāpēc ministrija kā kultūras īpašumu turētāja ir atteikusies no šiem objektiem.

Sēdi slēdz: pl. 15.25.

Sēdi vadīja: V. Zatlers

(paraksts\*)

Sēdi protokolēja: D. Toc-Macāne

(paraksts\*)

\*Dokuments ir parakstīts ar drošu elektronisko parakstu un satur laika zīmogu